पाएं अपने शहर की ताज़ा ख़बरें और फ्री ई-पेपरडाउनलोड करें
लुधियाना. लव मैरिज के बाद शक की वजह से पैदा हुए विवाद को लेकर नफरत से भरे प्रेमी ने अपनी प्रेमिका की हत्या कर दी। शनिवार को देर रात डाबा इलाके के आजाद नगर में इस घटना से दहशत फैल गई। वारदात के बाद पुलिस से बचने के लिए हत्यारे ने झूठी कहानी गढ़ी, लेकिन अपनी ही कहानी में उलझ गया। घटना का पता चलते ही एडीसीपी भूपिंदर सिंह, एसीपी मुख्तियार सिंह व थाना प्रभारी अश्वनी कुमार मौके पर पहुंच गए।
शव को पोस्टमार्टम के लिए भेज दिया गया। पुलिस ने मरने वाली की पहचान जसप्रीत कौर के रूप में की है। 8 घंटे की कड़ी मशक्त के बाद थाना डाबा की पुलिस ने हत्यारे पति विजय उर्फ सोनू को गिरफ्तार कर लिया। जबकि उसका जीजा जैमल सिंह उर्फ विक्की पुलिस की गिरफ्त से बाहर है। पुलिस ने आरोपी के कब्जे से तेजधार हथियार व खून से लथपथ कपड़े भी बरामद कर लिए हैं। आरोपी की मां सरोज रानी होमगार्ड में तैनात थी।
एसीपी मुख्तियार सिंह के अनुसार आरोपी विजय ने बताया कि डेढ़ साल पहले ही उसकी जसप्रीत कौर के साथ लव मैरिज हुई थी। जसप्रीत जगराओं की रहने वाली थी और उसके मां-बाप की भी आपस में अनबन थी। दोनों ने घर से भाग कर शादी करवाई थी। शादी के बाद जसप्रीत मायके भी कम गई थी। लेकिन शादी के कुछ समय के बाद जसप्रीत को शक हो गया कि उसके किसी के साथ अवैध संबंध हंै। जिसे लेकर उनमें अक्सर मनमुटाव रहने लगे। उनके कोई औलाद न होने के कारण भी झगड़ा रहता था। जसप्रीत उसे कई बार घर छोड़ कर जाने की धमकी देती थी। विवाद के चलते ही विजय की मां सरोज उन दोनों को कुछ दिन रहने के लिए उसकी बहन अंजू के घर ले आई। जहां आकर कुछ दिन शांत रहने के बाद फिर उनकी अनबन होनी शुरू हो गई।
छोड़ के जाने की दी थी धमकी
शनिवार की शाम को दोनों में बहस हुई तो रिश्तेदारों ने उन्हें शांत कर दिया। उसके बाद वह दोनों सोने के लिए छत पर चले गए। लेकिन करीब 10 बजे फिर से बहस छिड़ गई। अवैध संबंधों का आरोप लगा कर जसप्रीत ने घर छोड़ कर जाने की धमकी दी और वह उठ कर बाहर की तरफ जाने लगी। उसके जीजा ने उसे जाने से रोका। गुस्से में आए विजय ने जसप्रीत के सिर पर तेजधार हथियार से वार कर दिए। जिस कारण वह गंभीर रूप से घायल हो गई। मोटरसाइकिल पर ही वह अपने जीजा के साथ जसप्रीत को निजी अस्पताल ले गया। जसप्रीत को सीएमसी में रेफर कर दिया गया। सीएमसी के डॉक्टर्स ने उसे मृत घोषित कर दिया।
ऐसे पकड़ा गया
पुलिस को शुरूआत में आरोपी विजय की मां सरोज ने बताया कि उसकी बहू की हत्या कुछ लोगों ने रंजिश के चलते की है। जिस पर पुलिस ने इलाके के चार लोगों चन्ना, छिंदा, भोला व मोनू के खिलाफ मामला दर्ज कर उन्हें हिरासत में ले लिया। कुछ दिन पहले भी सरोज ने पुलिस को इन लोगों के खिलाफ शिकायत भी की थी। इसे लेकर ही आरोपी विजय ने झूठी कहानी बना दी कि रंजिश के चलते ही इन लोगों ने घर में घुस कर जसप्रीत पर हमला किया है।
पुलिस ने जांच में पाया कि घर में सिंगल एंट्री होने के कारण बाहर से कोई अंजान व्यक्ति घर में घुस ही नहीं सकता। मोहल्ले के लोगों ने जीजा-साला को जसप्रीत को अस्पताल ले जाता देखा था। उससे पहले कोई भी शोर शराबा या झगड़े की आवाज सुनाई नहीं दी। आरोपी विजय और उसकी मां सरोज पुलिस को अपने बयान बदल बदल कर दे रहे थे। जब पुलिस ने कुछ सख्ती दिखाई तो विजय टूट गया और उसने सारी वास्तविकता बता दी। विजय की मां पर भी कार्रवाई होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn